Page:Ludus Coventriae (1841).djvu/251

 I was not there, ȝe knew weyl this, To strengthe ȝoure feyth I am ful glad. Therfore I telle ȝow the trewthe i-wys, Oure ffrende is deed and undyr erthe clad.

Thomas. Than goo we alle ryght evyn streyth thedyr, There as oure ffrende Laȝarus is deed; And lete us deye with hym togedyr, Ther as he lyth in the same stede. Jhesus. The ffor to deye have thou no drede, The wey streyth thedyr in hast we take; Be the grett myght of myn Godhede, Oute of his slepe he xal awake.

Nuncius. Alle heyl! Martha and Mawdelyn eke, To Jhesu I have ȝour massage seyd, I tolde hym how that ȝour brothyr was seke, And with grett peyn in his bed leyd. He bad ȝe xulde not be dysmayde, Alle his syknes he xal askape; He wylle byn here within a brayde, As he me tolde, he comyth in rape.

Mawdelyn. That holy prophete doth come to late, Oure brothyr is beryed iij. days or this; A grett stone stoppyth the pyttys gate, There as oure brothere beryde is. Nuncius. Is Laȝarus deed? now God his sowle blys! ȝit loke ȝe take non hevynes, So longe to wepe ȝe don amys, It may not helpe ȝour sorynes.

Martha. Oute of myn herte alle care to lete, Alle sorwe and wo to caste away,